

Αρκαλοχώρι, 11/ 02 /2025

Προς: ΜΜΕ

**ΔΕΛΤΙΟ ΤΥΠΟΥ**

**Αιχμηρή απάντηση του Δημάρχου Μινώα Πεδιάδας Βασίλη Κεγκέρογλου στο άστοχο σχόλιο της δημοσιογράφου Σίας Κοσιώνη για το Αρκαλοχώρι**

Μέγα ατόπημα χαρακτήρισε ο Δήμαρχος Μινώα Πεδιάδας Βασίλης Κεγκέρογλου, τη δήλωση της δημοσιογράφου Σίας Κοσιώνη, η οποία θέλοντας να αναφερθεί στην αγωνία που βιώνουν οι κάτοικοι της Σαντορίνης, προχώρησε σε άστοχη σύγκριση με το Αρκαλοχώρι, αναφέροντας χαρακτηριστικά: «Η Σαντορίνη δεν είναι Αρκαλοχώρι»!

**Αναλυτικά η απάντηση του Δημάρχου:**

«*Εντελώς απαράδεκτη είναι η αντιπαραβολή που επιχειρήθηκε από τη δημοσιογράφο Σία Κοσιώνη, που ξεσηκώνει θύελλα αντιδράσεων στο Αρκαλοχώρι και την ευρύτερη περιοχή, η οποία ακόμα "μαζεύει" τα κομμάτια της, 4 σχεδόν χρόνια μετά το σεισμό!*

*Με έναν νεκρό από το σεισμό του 2021, ζημιές σε 8.500 σπίτια, εκ των οποίων τα 5.000 "κόκκινα" και "κίτρινα", με εκατοντάδες οικογένειες στους καταυλισμούς και στα "κίτρινα" σπίτια, με πλείστα γραφειοκρατικά εμπόδια παντού, με το Υπουργείο Κλιματικής Κρίσης να κωφεύει, με τις υποδομές κατεστραμμένες ακόμα και σήμερα, με την τοπική οικονομία σε κατάπτωση, με μαθητές 3 σχολείων σε κοντέινερ, με αργόσυρτους και αναποτελεσματικούς μηχανισμούς για την ανοικοδόμηση της περιοχής, με υποσχέσεις χωρίς το ανάλογο αντίκρισμα και τόσα άλλα, οι αντιδράσεις του κόσμου, δεν θα μπορούσαν να είναι πιο ήπιες.*

*Η υποτιμητική αναφορά στο Αρκαλο.."χώρι" έναντι της πλούσιας Σαντορίνης ήταν μέγα ατόπημα, εκτός αν αποτελεί ερμηνεία για το όλο και μειούμενο κυβερνητικό ενδιαφέρον, με τους ανθρώπους να αγωνιούν για μια καλύτερη αντιμετώπιση. Κανείς δεν μπορεί να μιλά εκ του ασφαλούς, όταν δεν γνωρίζει πως είναι να βρίσκεται κάποιος σε διαρκή αναμονή για να ξαναπιάσει το νήμα της ζωής του!*

*Να προσέχουμε τι λέμε λοιπόν και αν δεν εννοούμε αυτό που λέμε, να ζητήσουμε συγγνώμη.*

*Εμείς ως Δημοτική Αρχή πάντως συμπαραστεκόμαστε στους κατοίκους της Σαντορίνης που δοκιμάζονται. Νιώθουμε την αγωνία τους όταν από 4 Ιουλίου μέχρι τον καταστροφικό σεισμό της 27ης Σεπτεμβρίου βιώναμε όσα βιώνουν και ευχόμαστε ποτέ να μη συμβεί εκεί ότι συνέβη εδώ, στο Δήμο μας!*

*Με αυτή την ευκαιρία να επαναλάβω ότι δεν θα σταματήσουμε να "ενοχλούμε" την κυβέρνηση για τη Δικαιοσύνη και την ανασυγκρότηση του τόπου μας, όσα διαφορετικά μέτωπα και αν ανοίγουν!*

*Κυρία Σία Κοσιώνη πάρε πίσω την απαξιωτική σύγκριση και ζήτα συγγνώμη*!».